Document ID: 32017D0633

Reference:
4.4.2017
EL
Επίσημη Εφημερίδα της Ευρωπαϊκής Ένωσης
L 90/12
ΑΠΌΦΑΣΗ (ΚΕΠΠΑ) 2017/633 ΤΟΥ ΣΥΜΒΟΥΛΊΟΥ
της 3ης Απριλίου 2017
προς υποστήριξη του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
Εκτιμώντας τα ακόλουθα:
(1)
Στις 20 Ιουλίου 2001 τα κράτη που συμμετείχαν στη Διάσκεψη των Ηνωμένων Εθνών (OHE) για το λαθρεμπόριο φορητών όπλων και ελαφρού οπλισμού σε όλες του τις πτυχές ενέκριναν το πρόγραμμα δράσης του ΟΗΕ για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές («πρόγραμμα δράσης του ΟΗΕ»). Στις 8 Δεκεμβρίου 2005 η Γενική Συνέλευση του ΟΗΕ εξέδωσε το Διεθνές Νομικό Μέσο που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα φορητά όπλα και τον ελαφρό οπλισμό («το Διεθνές Μέσο Εντοπισμού»). Στις δύο αυτές διεθνείς πράξεις αναφέρεται ότι τα κράτη θα συνεργάζονται κατά το δέον με τα Ηνωμένα Έθνη, προκειμένου να στηρίξουν την αποτελεσματική τους εφαρμογή.
(2)
Στις 12 Ιουλίου 2002 το Συμβούλιο εξέδωσε την κοινή δράση 2002/589/ΚΕΠΠΑ (1).
(3)
Στις 16 Δεκεμβρίου 2005 το Ευρωπαϊκό Συμβούλιο ενέκρινε τη στρατηγική της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους. Η στρατηγική αυτή αναγνωρίζει ότι η υποστήριξη προς το πρόγραμμα δράσης του ΟΗΕ αποτελεί την πρώτη προτεραιότητα δράσης σε διεθνές επίπεδο και απευθύνει έκκληση για την έκδοση μιας νομικά δεσμευτικής διεθνούς πράξης για τον εντοπισμό και τη σήμανση των φορητών όπλων και ελαφρού οπλισμού («SALW») και των πυρομαχικών τους.
(4)
Μετά την έκδοση του Διεθνούς Μέσου Εντοπισμού, η Ένωση υποστήριξε την πλήρη εφαρμογή του μέσω της θέσπισης και εφαρμογής της κοινής δράσης 2008/113/ΚΕΠΠΑ του Συμβουλίου (2). Η εφαρμογή της κοινής δράσης 2008/113/ΚΕΠΠΑ αξιολογήθηκε θετικά από το Συμβούλιο.
(5)
Στις 18 Ιουλίου 2011 το Συμβούλιο εξέδωσε την απόφαση 2011/428/ΚΕΠΠΑ (3).
(6)
Παρανόμως αποκτηθέντα φορητά όπλα έχουν χρησιμοποιηθεί για τρομοκρατικές επιθέσεις στην Ευρώπη.
(7)
Η έκτη ανά διετία σύνοδος των κρατών το 2016 για την εξέταση της εφαρμογής του προγράμματος δράσης του ΟΗΕ («BMS6») σημείωσε στην τελική της έκθεση:
—
την ανάγκη να ενισχυθεί ο εντοπισμός των SALW σε συγκρουσιακές και μετασυγκρουσιακές καταστάσεις, επίσης μέσω της συνδρομής στην οικοδόμηση ικανοτήτων, με σκοπό τον εντοπισμό και τον περιορισμό της ροής παράνομων SALW σε συγκρουσιακές και μετασυγκρουσιακές ζώνες, την έγκαιρη προειδοποίηση για αποσταθεροποιητικές ροές τέτοιων όπλων και την πρόληψη των συγκρούσεων·
—
την ευκαιρία συνδυασμού σχεδίων που στηρίζουν την εφαρμογή του προγράμματος δράσης του ΟΗΕ και του Διεθνούς Μέσου Εντοπισμού και σχεδίων που αφορούν τους Στόχους Βιώσιμης Ανάπτυξης·
—
την ανάγκη να εξεταστούν στην τρίτη Διάσκεψη Επισκόπησης το 2018 οι επιπτώσεις, στο πρόγραμμα δράσης του ΟΗΕ, των πρόσφατων εξελίξεων στην κατασκευή, την τεχνολογία και τον σχεδιασμό SALW·
—
την ανάγκη για εντατικότερο διάλογο με τη βιομηχανία, ιδίως όσον αφορά την αποτελεσματική σήμανση των SALW, υπό το φως των εν λόγω πρόσφατων εξελίξεων·
—
την ανάγκη να ενισχυθεί η εθνική ικανότητα ώστε να συνεκτιμώνται οι κίνδυνοι εκτροπής κατά την αξιολόγηση αιτήσεων για τη χορήγηση άδειας εξαγωγής των SALW, να θεσπιστούν, όπου δεν υπάρχουν, επαρκείς νόμοι, κανονισμοί και διοικητικές διαδικασίες που συνάδουν με τις υφιστάμενες αρμοδιότητες των κρατών δυνάμει του συναφούς διεθνούς δικαίου και να εξασφαλισθεί αποτελεσματικός έλεγχος της εξαγωγής, της διαμετακόμισης και της εισαγωγής SALW, μεταξύ άλλων με χρήση της πιστοποίησης τελικού χρήστη και με αποτελεσματικά νομικά μέτρα και μέτρα επιβολής·
—
ότι η πλήρης και αποτελεσματική εφαρμογή του προγράμματος δράσης του ΟΗΕ συμβάλλει στην πρόληψη της απόκτησης SALW από τρομοκράτες, περιορίζοντας, συνεπώς, τον δυνητικό αντίκτυπο των επιθέσεών τους,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1.   Προκειμένου να συμβάλλει στην καταπολέμηση του λαθρεμπορίου SALW ελαχιστοποιώντας τον κίνδυνο εκτροπής, μεταξύ άλλων μέσω κλοπής, απώλειας και μη εξουσιοδοτημένης επανεξαγωγής SALW σε παράνομες αγορές, παράνομες ένοπλες ομάδες, τρομοκράτες και άλλους μη εξουσιοδοτημένους παραλήπτες, η Ένωση έχει τους εξής στόχους με την παρούσα απόφαση.
—
στήριξη στο πρόγραμμα δράσης του ΟΗΕ και το Διεθνές Μέσο Εντοπισμού,
—
εξασφάλιση της συνάφειας του προγράμματος δράσης του ΟΗΕ και του Διεθνούς Μέσου Εντοπισμού και ενίσχυση της αποτελεσματικότητάς τους,
—
στήριξη δράσεων με στόχο την επιτυχή και πρόσφορη έκβαση της τρίτης διάσκεψης των Ηνωμένων Εθνών για την επισκόπηση της προόδου ως προς την εφαρμογή του προγράμματος δράσης του ΟΗΕ το 2018 («RevCon3»).
2.   Προκειμένου να επιτευχθεί ο στόχος της παραγράφου 1, η Ένωση έχει τους εξής στόχους με την παρούσα απόφαση:
—
την προετοιμασία της RevCon3 με σειρά θεματικών συμποσίων και περιφερειακών διασκέψεων,
—
την ολοκληρωμένη ανάλυση των εθνικών εκθέσεων των κρατών μελών του ΟΗΕ για την εφαρμογή του προγράμματος δράσης του ΟΗΕ και του Διεθνούς Μέσου Εντοπισμού που θα παρουσιαστεί στη RevCon3,
—
πρόγραμμα χορηγιών για συμμετέχοντες τρίτων χωρών,
—
την παροχή τεχνικής υποστήριξης για τον Πρόεδρο της RevCon3,
—
τέσσερα θεματικά συμπόσια θα αναπτύξουν πορίσματα για θέματα σχετιζόμενα με τον έλεγχο των SALW. Τα επιλεγέντα θέματα ορίζονταν ως προτεραιότητες σε έγγραφα εργασίας της ΕΕ που υποβλήθηκαν σε συνεδριάσεις για το πρόγραμμα δράσης του ΟΗΕ (BMS5 το 2014 και BMS6 το 2016) και απηχούνταν στα έγγραφα αποτελεσμάτων των εν λόγω συνεδριάσεων:
i)
εντοπισμός και διαχείριση αποθεμάτων SALW σε συγκρουσιακές και μετασυγκρουσιακές καταστάσεις·
ii)
SALW και Ατζέντα του 2030 για τη Βιώσιμη Ανάπτυξη, συμπεριλαμβανομένων του Στόχου Βιώσιμης Ανάπτυξης 16 και των πτυχών ελέγχου των SALW που σχετίζονται με το φύλο·
iii)
πρόσφατες εξελίξεις στην κατασκευή, την τεχνολογία και τον σχεδιασμό των SALW, καθώς και προκλήσεις και ευκαιρίες που προκύπτουν για την εφαρμογή του προγράμματος δράσης του ΟΗΕ και του Διεθνούς Μέσου Εντοπισμού·
iv)
συνέργειες μεταξύ του προγράμματος δράσης του ΟΗΕ, της Συνθήκης Εμπορίας Όπλων και άλλων σχετικών πράξεων·
—
πέντε περιφερειακές διασκέψεις θα υπάρξει συνεργασία με εκπροσώπους κυβερνήσεων και περιφερειακών οργανισμών από επιλεγμένες περιοχές επί των εγγράφων αποτελεσμάτων των θεματικών συμποσίων·
—
ανάλυση των εθνικών εκθέσεων για την εφαρμογή του προγράμματος δράσης του ΟΗΕ και του Διεθνούς Μέσου Εντοπισμού, με έμφαση στα προβλήματα της εφαρμογής που δημιουργούν ευκαιρίες για συνεργασία και συνδρομή·
—
ενίσχυση των βάσεων της RevCon3 μέσω προγράμματος χορηγιών και τεχνικής υποστήριξης στον Πρόεδρο της RevCon3· και
—
προβολή μέσω δηλώσεων στον Τύπο και παράλληλων εκδηλώσεων.
3.   Λεπτομερής περιγραφή του σχεδίου που αναφέρεται στην παράγραφο 2 περιέχεται στο παράρτημα της παρούσας απόφασης.
Άρθρο 2
1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας είναι αρμόδιος για την εφαρμογή της παρούσας απόφασης.
2.   Την εφαρμογή του σχεδίου που αναφέρεται στο άρθρο 1 παράγραφος 2 θα αναλάβει το Γραφείο του ΟΗΕ για Θέματα Αφοπλισμού («UNODA»), επικουρούμενο από την Επιθεώρηση Φορητών Όπλων που εκπροσωπείται από το Ινστιτούτο Διεθνών και Αναπτυξιακών Σπουδών («SAS»).
3.   Το UNODA, επικουρούμενο από το SAS, εκτελεί τα καθήκοντά του υπό την ευθύνη του Ύπατου Εκπροσώπου. Για τον σκοπό αυτόν, ο Ύπατος Εκπρόσωπος θα προβεί στις δέουσες ρυθμίσεις με το UNODA.
Άρθρο 3
1.   Το ποσό δημοσιονομικής αναφοράς για την υλοποίηση του σχεδίου που αναφέρεται στο άρθρο 1 παράγραφος 2 ανέρχεται σε 2 798 381,56 EUR.
2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ένωσης.
3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον σκοπό αυτόν, συνάπτει χρηματοδοτική συμφωνία με το UNODA. Το UNODA και το SAS καλούνται να καταλήξουν σε συμφωνία επί της επιστροφής των εξόδων που επιβαρύνουν το SAS για τη συνεισφορά του στην εφαρμογή της παρούσας απόφασης. Η συμφωνία μεταξύ της Επιτροπής και του UNODA ορίζει ότι το UNODA και το SAS εξασφαλίζουν την προβολή της συνεισφοράς της Ένωσης, ανάλογα προς το ύψος της.
4.   Η Επιτροπή θα επιδιώξει να συνάψει τη χρηματοδοτική συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
Άρθρο 4
Ο Ύπατος Εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί το UNODA. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο. Η Επιτροπή υποβάλλει έκθεση σχετικά με τις χρηματοδοτικές πτυχές της εφαρμογής του σχεδίου που αναφέρεται στο άρθρο 1 παράγραφος 2.
Άρθρο 5
1.   Η παρούσα απόφαση αρχίζει να ισχύει την ημερομηνία της έκδοσής της.
2.   Η παρούσα απόφαση λήγει 24 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3. Ωστόσο, λήγει έξι μήνες μετά την ημερομηνία της έναρξης ισχύος της, εάν δεν έχει συναφθεί έως τότε η εν λόγω χρηματοδοτική συμφωνία.
Λουξεμβούργο, 3 Απριλίου 2017.
Για το Συμβούλιο
Η Πρόεδρος
F. MOGHERINI
(1)  Κοινή Δράση 2002/589/ΚΕΠΠΑ του Συμβουλίου, της 12ης Ιουλίου 2002, για τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού και την κατάργηση της Κοινής Δράσης 1999/34/ΚΕΠΠΑ (ΕΕ L 191, 19.7.2002, σ. 1).
(2)  Κοινή δράση 2008/113/ΚΕΠΠΑ του Συμβουλίου, της 12ης Φεβρουαρίου 2008, προς υποστήριξη του Διεθνούς Νομικού Μέσου που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα φορητά όπλα και τον ελαφρό οπλισμό (SALW) στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 40 της 14.2.2008, σ. 16).
(3)  Απόφαση 2011/428/ΚΕΠΠΑ του Συμβουλίου, της 18ης Ιουλίου 2011, προς υποστήριξη της υπηρεσίας των Ηνωμένων Εθνών για δραστηριότητες σε θέματα αφοπλισμού για την εφαρμογή του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές (ΕΕ L 188 της 19.7.2011, σ. 37).
ΠΑΡΑΡΤΗΜΑ
1.   ΣΤΟΧΟΙ
Στόχος της παρούσας απόφασης είναι να υποστηρίξει την καταπολέμηση της παράνομης εμπορίας φορητών όπλων και ελαφρού οπλισμού (SALW) ελαχιστοποιώντας τον κίνδυνο εκτροπής εμπορίου, μεταξύ άλλων μέσω κλοπής, απώλειας και μη εξουσιοδοτημένης επανεξαγωγής SALW σε παράνομες αγορές, παράνομες ένοπλες ομάδες, τρομοκράτες και άλλους μη εξουσιοδοτημένους παραλήπτες. Ως εκ τούτου, η παρούσα απόφαση θα στηρίξει το Πρόγραμμα δράσης των Ηνωμένων Εθνών (ΟΗΕ) για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές («το UN PoA») και το Διεθνές Μέσο Εντοπισμού («το ΙΤΙ»), ενώ θα διασφαλίσει την καταλληλότητά τους και θα ενισχύσει την αποτελεσματικότητά τους.
Για το σκοπό αυτό, η απόφαση θα στηρίξει δράσεις με στόχο την επιτυχή έκβαση της τρίτης διάσκεψης του ΟΗΕ για την επισκόπηση της προόδου ως προς την εφαρμογή του προγράμματος δράσης των Ηνωμένων Εθνών το 2018 («RevCon3»). Η απόφαση θα στηρίξει την προετοιμασία της RevCon3 μέσω μιας σειράς θεματικών συμποσίων και περιφερειακών διασκέψεων. Τα θεματικά συμπόσια θα διευκολύνουν την εκπόνηση πορισμάτων προσανατολισμένων στη δράση σχετικά με θέματα ελέγχου των SALW. Τα επιλεγέντα θέματα ορίστηκαν ως προτεραιότητες σε έγγραφα εργασίας της ΕΕ που υποβλήθηκαν σε συνεδριάσεις του προγράμματος δράσης των Ηνωμένων Εθνών (BMS5 το 2014 και BMS6 το 2016) και περιελήφθησαν, σε μεγάλο βαθμό, στα έγγραφα αποτελεσμάτων των εν λόγω συνεδριάσεων. Οι περιφερειακές διασκέψεις θα επιτρέψουν τη συνεργασία με εκπροσώπους κυβερνήσεων και περιφερειακούς οργανισμούς από επιλεγμένες περιοχές επί των ζητημάτων που θα συζητηθούν στα θεματικά συμπόσια. Στόχος είναι να εμπεδωθεί το θετικό αποτέλεσμα της BΜS6 στα συμπεράσματα της RevCon3. Άλλες ενέργειες υποστήριξης της επιτυχημένης έκβασης της RevCon3 θα είναι η ολοκληρωμένη ανάλυση των εθνικών εκθέσεων των κρατών μελών του ΟΗΕ για την εφαρμογή του προγράμματος δράσης των Ηνωμένων Εθνών και του Διεθνούς Μέσου Εντοπισμού που θα παρουσιαστούν στη RevCon3, ένα πρόγραμμα χορηγιών για συμμετέχοντες τρίτων χωρών και τεχνική υποστήριξη για τον Πρόεδρο της RevCon3.
2.   ΠΕΡΙΓΡΑΦΗ ΤΩΝ ΔΡΑΣΕΩΝ
Το σχέδιο της Ένωσης για την υποστήριξη της RevCon3 θα περιλαμβάνει τα ακόλουθα στοιχεία:
i)
θεματικά συμπόσια για την ανάπτυξη πορισμάτων προσανατολισμένων στη δράση αναφορικά με θέματα συναφή με τον έλεγχο των SALW·
ii)
περιφερειακές διασκέψεις για συνεργασία με εκπροσώπους κυβερνήσεων και περιφερειακούς οργανισμούς από επιλεγμένες περιοχές·
iii)
μια ανάλυση των εθνικών εκθέσεων των κρατών μελών του ΟΗΕ αναφορικά με την εφαρμογή του προγράμματος δράσης των ΗΕ και του ΙΤΙ που θα παρουσιαστεί στη RevCon3·
iv)
ενίσχυση των βάσεων για την επιτυχία της RevCon3 (πρόγραμμα χορηγιών, τεχνική υποστήριξη)·
v)
αποτελεσματικές δραστηριότητες προβολής για διαρκή αντίκτυπο.
Τα συγκεκριμένα πέντε στοιχεία εξετάζονται πιο λεπτομερώς στη συνέχεια. Το σχέδιο θα συνεχιστεί παράλληλα με τις προετοιμασίες της RevCon3 από τον Πρόεδρο. Θα αποτελέσει σημαντική ευκαιρία για τον Πρόεδρο να συμμετέχει στις θεματικές και περιφερειακές προετοιμασίες για τη RevCon3.
2.1   Θεματικά συμπόσια
2.1.1   Στόχος
Στόχος κάθε συμποσίου θα είναι να συζητηθεί και να διερευνηθεί κάθε υπό εξέταση ζήτημα, καθώς και να επέλθει συμφωνία επί συγκεκριμένων ενεργειών, σε εθνικό, περιφερειακό και παγκόσμιο επίπεδο, που μπορεί να περιληφθούν στο κείμενο αποτελεσμάτων της RevCon3. Τα πορίσματα και οι συστάσεις κάθε συμποσίου θα παρουσιαστούν και θα συζητηθούν σε όλες τις περιφερειακές διασκέψεις.
2.1.2   Στο πλαίσιο του σχεδίου θα διοργανωθούν τέσσερα συμπόσια με τα ακόλουθα θέματα:
i)
εντοπισμός και διαχείριση αποθεμάτων SALW σε συγκρουσιακές και μετασυγκρουσιακές καταστάσεις·
ii)
SALW και Ατζέντα του 2030 για τη βιώσιμη ανάπτυξη, συμπεριλαμβανομένου του στόχου βιώσιμης ανάπτυξης (ΣΒΑ) 16 και των πτυχών του ελέγχου των SALW που σχετίζονται με το φύλο·
iii)
πρόσφατες εξελίξεις στην κατασκευή, την τεχνολογία και τον σχεδιασμό των SALW, καθώς και προκλήσεις και ευκαιρίες που προκύπτουν από την εφαρμογή του προγράμματος δράσης των Ηνωμένων Εθνών και του ΙΤΙ·
iv)
συνέργειες μεταξύ του προγράμματος δράσης των Ηνωμένων Εθνών, της Συνθήκης Εμπορίας Όπλων («η ATT») και άλλων σχετικών μέσων.
2.1.3   Μορφή
Η μορφή που θα πάρουν τα συμπόσια θα είναι προσαρμοσμένη στα ζητήματα.
i)
εντοπισμός και διαχείριση αποθεμάτων SALW σε συγκρουσιακές και μετασυγκρουσιακές καταστάσεις (πρβ. έγγραφο αποτελεσμάτων BMS6 (1)), με στόχο να ελαχιστοποιηθεί ο κίνδυνος εκτροπής εμπορίου, μεταξύ άλλων μέσω κλοπής, απώλειας και μη εξουσιοδοτημένης επανεξαγωγής SALW σε παράνομες αγορές, παράνομες ένοπλες ομάδες, τρομοκράτες και άλλους μη εξουσιοδοτημένους παραλήπτες.
Συμμετέχοντες:
—
τεχνικοί εμπειρογνώμονες κυβερνήσεων, συμπεριλαμβανομένων θιγομένων κυβερνήσεων,
—
σύστημα ΟΗΕ (DPKO, DPA, CTED, DSS, UNODC, UNODA),
—
εμπειρογνώμονες από ειρηνευτικές αποστολές των Ηνωμένων Εθνών,
—
εμπειρογνώμονες από ομάδες παρακολούθησης του ΣΑΗΕ,
—
εμπειρογνώμονες από πανεπιστήμια, ερευνητικά ιδρύματα,
—
εμπειρογνώμονες από διεθνείς οργανισμούς (ΠΟΤ, Interpol κ.λπ.),
—
εμπειρογνώμονες από επιχειρησιακές ΜΚΟ (MAG, CAR, ARES κ.λπ.),
—
εμπειρογνώμονες από σχετικά θεσμικά όργανα της Ένωσης (ΓΔ Home, Europol).
Σύνολο περίπου 40 συμμετέχοντες. Συζητήσεις στρογγυλής τραπέζης. Όλα τα κράτη είναι ευπρόσδεκτα ως παρατηρητές και συμμετέχοντες σε συζητήσεις υπό μορφή ερωταποκρίσεων.
ii)
SALW και Ατζέντα του 2030 για τη βιώσιμη ανάπτυξη, συμπεριλαμβανομένου τουΣΒΑ 16 και των πτυχών του ελέγχου των SALW που σχετίζονται με το φύλο (πρβ. έγγραφο αποτελεσμάτων BMS6 (2)) με συμμετέχοντες:
—
σύστημα ΟΗΕ (DESA, PBSO, NDP, UNICEF, UNODC, UN Women),
—
εμπειρογνώμονες από πανεπιστήμια, ερευνητικά ιδρύματα,
—
εμπειρογνώμονες από κυβερνήσεις και περιφερειακούς οργανισμούς,
—
εμπειρογνώμονες από σχετικά θεσμικά όργανα της Ένωσης (ΓΔ DEVCO, ΓΔ ECHO).
Σύνολο περίπου 40 συμμετέχοντες. Συζητήσεις στρογγυλής τραπέζης. Όλα τα κράτη είναι ευπρόσδεκτα ως παρατηρητές και συμμετέχοντες σε συζητήσεις υπό μορφή ερωταποκρίσεων.
iii)
Πρόσφατες εξελίξεις στην κατασκευή, την τεχνολογία και τον σχεδιασμό των SALW, καθώς και προκλήσεις και ευκαιρίες που προκύπτουν για την εφαρμογή του προγράμματος δράσης των Ηνωμένων Εθνών και του ΙΤΙ (πρβ. έγγραφο αποτελεσμάτων BMS6 (3)) με συμμετέχοντες:
—
εμπειρογνώμονες της βιομηχανίας SALW και ομοσπονδιών σχετικών βιομηχανικών κλάδων.
—
σύστημα ΟΗΕ (UNODA),
—
εμπειρογνώμονες από πανεπιστήμια, ερευνητικά ιδρύματα,
—
τεχνικοί εμπειρογνώμονες κυβερνήσεων,
—
εμπειρογνώμονες από σχετικά θεσμικά όργανα της Ένωσης (ΓΔ GROW, ΓΔ TRADE, ΓΔ HOME).
Σύνολο περίπου 40 συμμετέχοντες. Ημέρα 1η: Συζητήσεις σε πάνελ, συζητήσεις με μορφή ερωταποκρίσεων. Ημέρα 2η: συζήτηση στρογγυλής τραπέζης σχετικά με την ανάπτυξη εγγράφου συμπληρωματικού προς το ΙΤΙ. Όλα τα κράτη είναι ευπρόσδεκτα ως παρατηρητές και συμμετέχοντες σε συζητήσεις υπό μορφή ερωταποκρίσεων.
iv)
Συνέργειες μεταξύ του προγράμματος δράσης των Ηνωμένων Εθνών, της Συνθήκης Εμπορίας Όπλων (ATT) και άλλων συναφών μέσων, μεταξύ άλλων του πρωτοκόλλου των Ηνωμένων Εθνών για τα πυροβόλα όπλα και των αντιτρομοκρατικών μηχανισμών του ΟΗΕ (πρβ. έγγραφο αποτελεσμάτων BMS6 (4)) με συμμετέχοντες:
—
εμπειρογνώμονες κυβερνήσεων,
—
σύστημα ΟΗΕ (UNODC, UNODA κ.λπ.),
—
εμπειρογνώμονες από διεθνείς οργανισμούς (ΠΟΤ, Interpol, Γραμματεία ΑΤΤ),
—
εμπειρογνώμονες από ερευνητικά ιδρύματα.
Σύνολο περίπου 40 συμμετέχοντες. Συζητήσεις στρογγυλής τραπέζης. Έμφαση σε συνέργειες, σε πιθανές θετικές συνέπειες των διατάξεων ενός μέσου στα άλλα και στην αποφυγή επικαλύψεων. Όλα τα κράτη είναι ευπρόσδεκτα ως παρατηρητές και συμμετέχοντες σε συζητήσεις υπό μορφή ερωταποκρίσεων.
2.1.4   Τόπος
Τα συμπόσια για τα θέματα i) και ii) θα πραγματοποιηθούν, το ένα μετά το άλλο, στη Νέα Υόρκη. Τα συμπόσια για τα θέματα iii) και iv) θα πραγματοποιηθούν στις Βρυξέλλες και στη Γενεύη αντιστοίχως.
2.1.5   Χρονοδιάγραμμα
Τα τέσσερα συμπόσια θα πραγματοποιηθούν σε περίοδο πέντε μηνών μεταξύ Απριλίου και Σεπτεμβρίου 2017. Το χρονοδιάγραμμα και η ιεράρχηση των ζητημάτων (δηλ. η σειρά με την οποία θα εξεταστούν) θα καθοριστούν από τους εκτελεστικούς φορείς, σε διαβούλευση με την Ένωση, λαμβάνοντας υπόψη το χρονοδιάγραμμα του ΟΗΕ για τον αφοπλισμό. Κάθε συμπόσιο θα διαρκέσει δύο ημέρες.
2.1.6   Ευθύνες των εκτελεστικών φορέων
Σχεδιασμός και προετοιμασία επί της ουσίας:
Το UNODA και η Επιθεώρηση Φορητών Όπλων θα αναπτύξουν από κοινού την ουσία των συμποσίων, και θα αναλάβουν την ημερήσια διάταξη και επιλογή των ομιλητών/εμπειρογνωμόνων. Η Επιθεώρηση Φορητών Όπλων θα προετοιμάσει ένα σχέδιο εγγράφου εργασίας για κάθε θέμα, το οποίο θα λειτουργήσει ως βάση συζήτησης σε κάθε συμπόσιο. Ο σχεδιασμός και η επί της ουσίας προετοιμασία των θεματικών συμποσίων θα πραγματοποιηθούν κατόπιν συζητήσεων με το Τμήμα αφοπλισμού και μη διάδοσης της Ευρωπαϊκής Υπηρεσίας Εξωτερικής Δράσης (ΕΥΕΔ).
Υπηρεσίες υλικοτεχνικής υποστήριξης και διασκέψεων:
Το UNODA θα είναι υπεύθυνο για την επιμελητεία (εξασφάλιση αιθουσών, οργάνωση τροφοδοσίας, οπτικοακουστικός εξοπλισμός, ταξιδιωτικές ρυθμίσεις κ.λπ..). Η ΕΥΕΔ θα συνδράμει στην εξασφάλιση του χώρου όπου θα πραγματοποιηθεί το συμπόσιο για το θέμα iii) στις Βρυξέλλες.
2.1.7   Αποτελέσματα της δράσης
Τα θεματικά συμπόσια θα σκιαγραφήσουν ευκρινέστερα και θα συμβάλουν σε καλύτερα επεξεργασμένες θέσεις επί των επιλεγέντων ζητημάτων από πλευράς Ένωσης και άλλων εμπλεκομένων φορέων. Η Επιθεώρηση Φορητών Όπλων θα ετοιμάσει τελικό έγγραφο επί της ουσίας για τα τέσσερα θεματικά συμπόσια. Το έγγραφο αυτό θα περιέχει μελέτη για τα τέσσερα θέματα βασισμένη στα σχέδια εγγράφων εργασίας και στα ευρήματα των συζητήσεων εμπειρογνωμόνων στα τέσσερα θεματικά συμπόσια. Το τελικό έγγραφο θα εστιάζει στην προσπάθεια κατάθεσης συγκεκριμένων προτάσεων δράσης με στόχο να ενταχθούν στο έγγραφο αποτελεσμάτων της RevCon3. Το τελικό έγγραφο θα παρέχει πληροφόρηση στις προσεχείς περιφερειακές συναντήσεις που θα πραγματοποιηθούν στο πλαίσιο του σχεδίου.
2.2   Περιφερειακές διασκέψεις
2.2.1   Στόχος
Στόχος κάθε περιφερειακής διάσκεψης είναι να προετοιμάσει τη RevCon3, παρέχοντας ένα φόρουμ όπου τα συμμετέχοντα κράτη θα εντοπίσουν και θα διερευνήσουν συγκεκριμένα περιφερειακά ζητήματα που αφορούν την εφαρμογή του προγράμματος δράσης των ΗΕ και του Διεθνούς Μέσου Εντοπισμού και διενεργώντας συζήτηση επί των ευρημάτων και των συστάσεων των τεσσάρων θεματικών συμποσίων που περιγράφονται στο τμήμα 2.1.
2.2.2   Θεματικά πεδία
Σε κάθε περιφερειακή διάσκεψη θα συζητηθούν τα τέσσερα θέματα των συμποσίων (βλ. τμήμα 2.1). Επιπλέον, στις περιφερειακές διασκέψεις θα πρέπει να συζητηθούν και θέματα περιφερειακού ενδιαφέροντος, εν όψει της RevCon3.
2.2.3   Μορφή
Οι περιφερειακές διασκέψεις θα βασιστούν, κατά κύριο λόγο, σε αμφίδρομες διαβουλεύσεις, βάσει παρουσιάσεων από την Επιθεώρηση Φορητών Όπλων και το UNODA. Σε κάθε περιφερειακή διάσκεψη, ο ορισθείς Πρόεδρος θα έχει τη δυνατότητα να παρουσιάσει την πρόοδο εργασιών για την προετοιμασία της RevCon3. Οι περιφερειακοί οργανισμοί θα παρουσιάσουν τις ενέργειές τους για την εφαρμογή των σχετικών με τους περιφερειακούς οργανισμούς παραγράφων του εγγράφου αποτελεσμάτων της BMS6. Οι συμμετέχοντες στην περιφερειακή διάσκεψη από κράτη που τυχόν επιλεγούν από το πρόγραμμα χορηγιών της RevCon3 θα πρέπει, κατά κανόνα, να συμμετέχουν και στην αντιπροσωπία των εν λόγω κρατών για τη RevCon3. Η Επιθεώρηση Φορητών Όπλων θα εκπονήσει συνοπτική έκθεση προόδου για κάθε περιφερειακή διάσκεψη.
2.2.4   Τόποι
Οι περιφερειακές διασκέψεις έχουν σχεδιαστεί για να στηρίξουν τις κυβερνήσεις και τις οργανώσεις από συγκεκριμένες περιοχές κατά την προετοιμασία της RevCon3. Ορισμένες περιφερειακές οργανώσεις προετοιμάζουν ήδη προπαρασκευαστική συνεδρίαση εν όψει της RevCon3: Σύνδεσμος των Αραβικών Κρατών, ΟΑΣΕ και Φόρουμ των Νήσων του Ειρηνικού. Το σχέδιο της Ένωσης δεν θα χρειαστεί να καλύψει τις εν λόγω περιοχές. Ως εκ τούτου, προτείνονται οι εξής πέντε περιφερειακές συνεδριάσεις:
Χώρες από τις υποπεριφέρειες
Περιφερειακές οργανώσεις
Περιφερειακό κέντρο
Τόπος
Δυτική Αφρική και Κεντρική Αφρική
ECOWAS, ECCAS, AU (ΑΕ)
UNREC
Λομέ
Ανατολική Αφρική και Μεσημβρινή Αφρική
RECSA, SADC, AU (ΑΕ)
UNREC
Λομέ
Καραϊβική
CARICOM
UNLIREC
Πόρτ οφ Σπέιν
Λατινική Αμερική
OAS, UNASUR
UNLIREC
Λίμα
Κράτη της ASEAN και της Νότιας Ασίας
ASEAN
UNRCPD
Μπανγκόκ
Η παρούσα απόφαση θα υποστηρίξει τη συμμετοχή/εμπλοκή της Επιθεώρησης Φορητών Όπλων και του Γραφείου του ΟΗΕ για Θέματα Αφοπλισμού (UNODA) στις περιφερειακές διασκέψεις που αναφέρονται κατωτέρω, με σκοπό να παρουσιάζονται τα συμπεράσματα των θεματικών συμποσίων σε περίπτωση που ανταποκρίνονται στα ενδιαφέροντα των φορέων διοργάνωσης. Η εν λόγω συμμετοχή/εμπλοκή θα εξαρτηθεί από το χρονοδιάγραμμα για τη διοργάνωση αυτών των διασκέψεων.
Χώρες από τις υποπεριφέρειες
Περιφερειακές οργανώσεις
Ευρώπη και Βόρεια Αμερική
ΟΑΣΕ
Μέση Ανατολή
Σύνδεσμος των Αραβικών Κρατών (LAS)
Ειρηνικός
Φόρουμ των Νήσων του Ειρηνικού (PIF)
2.2.5   Χρονοδιάγραμμα
Οι πέντε περιφερειακές διασκέψεις θα πραγματοποιηθούν εντός οκταμήνου μεταξύ Ιουνίου 2017 και Φεβρουαρίου 2018 (διασφαλίζοντας ότι όλες οι περιφερειακές διασκέψεις θα πραγματοποιηθούν πριν από την συνεδρίαση της προπαρασκευαστικής επιτροπής για τη RevCon3, που είναι πιθανόν να λάβει χώρα τον Φεβρουάριο του 2018). Το ακριβές χρονοδιάγραμμα και η χρονική ακολουθία (δηλαδή η σειρά με την οποία θα καλυφθούν οι περιοχές) των περιφερειακών διασκέψεων θα καθοριστούν από τους εκτελεστικούς φορείς, σε διαβούλευση με την Ένωση, λαμβάνοντας υπόψη το χρονοδιάγραμμα του ΟΗΕ για τον αφοπλισμό. Κάθε περιφερειακή διάσκεψη θα διαρκέσει δύο ημέρες. Οι δύο περιφερειακές διασκέψεις στην Αφρική θα διοργανωθούν η μία αμέσως μετά την άλλη στον ίδιο τόπο. Οι δύο περιφερειακές διασκέψεις στη Λατινική Αμερική και την Καραϊβική θα διοργανωθούν διαδοχικά.
2.2.6   Ευθύνες των εκτελεστικών φορέων
Ουσιαστική προετοιμασία:
Το UNODA (συμπεριλαμβανομένων των περιφερειακών κέντρων του) και η Επιθεώρηση Φορητών Όπλων θα αναπτύξουν την ουσία των περιφερειακών διασκέψεων και θα αναλάβουν την ημερήσια διάταξη και επιλογή των ομιλητών/ εμπειρογνωμόνων. Το UNODA, μαζί με τον ορισθέντα Πρόεδρο, θα ηγηθεί της παρουσίασης της προόδου των προετοιμασιών για την RevCon3. Η Επιθεώρηση Φορητών Όπλων θα εκπονήσει παρουσιάσεις για τα αποτελέσματα των συμποσίων. Η Επιθεώρηση Φορητών Όπλων θα εκπονήσει συνοπτική έκθεση για κάθε περιφερειακή διάσκεψη.
Υπηρεσίες υλικοτεχνικής υποστήριξης και διασκέψεων:
Το UNODA και τα περιφερειακά κέντρα του θα υλοποιήσουν την επιμελητεία (εξασφάλιση αιθουσών, οργάνωση τροφοδοσίας, οπτικοακουστικός εξοπλισμός, ταξιδιωτικές ρυθμίσεις για εμπειρογνώμονες κ.λπ.) όσον αφορά τις περιφερειακές διασκέψεις, υπό την εποπτεία του κεντρικού γραφείου UNODA.
2.2.7   Αποτελέσματα της δράσης
Τα κράτη της περιοχής παροτρύνονται να αναπτύξουν κοινή βάση όσον αφορά τις προετοιμασίες για την RevCon3, ιδίως σχετικά με τα τέσσερα θέματα των θεματικών συμποσίων.
2.3   Ανάλυση των εθνικών εκθέσεων για την εφαρμογή του προγράμματος δράσης των ΗΕ και του Διεθνούς Μέσου Εντοπισμού (ITI) με έμφαση στα προβλήματα της εφαρμογής που δημιουργούν ευκαιρίες για συνεργασία και συνδρομή.
2.3.1   Μορφή
Στο τελικό έγγραφο της έκτης ανά διετία συνόδου των κρατών για το πρόγραμμα δράσης των ΗΕ (A/CONF.192/BMS/2016/WP.1/Rev.3) δόθηκε στο UNODA εντολή «να εξετάσει, στο πλαίσιο των υφιστάμενων πόρων, τάσεις, προκλήσεις και ευκαιρίες της εφαρμογής του προγράμματος δράσης των ΗΕ και του ITI, με βάση τις διαθέσιμες πληροφορίες, συμπεριλαμβανομένων εκείνων που υποβάλλονται και/ή παρέχονται από τα κράτη μέλη, προκειμένου να παρουσιαστούν στην RevCon3 για να ληφθούν υπόψη και δοθεί κατάλληλη συνέχεια».
Μια ενημερωμένη, ανεξάρτητη αξιολόγηση των εθνικών εκθέσεων για την εφαρμογή αποτελεί βασική πηγή για την εν λόγω έκθεση και συμπλήρωμά της. Η αξιολόγηση των εθνικών εκθέσεων είναι ιδιαίτερα σημαντική, καθώς αναμένεται ότι θα περιέχουν πληροφορίες σχετικά με την εφαρμογή του ΣΒΑ 16, για την οποία δεν υπάρχει άλλος μηχανισμός υποβολής εκθέσεων. Μια περιεκτική ανάλυση από την Επιθεώρηση Φορητών Όπλων των εθνικών εκθέσεων θα αποτελέσει, συνεπώς, καθοριστικής σημασίας δραστηριότητα στο πλαίσιο του παρόντος σχεδίου, με σκοπό τη δημοσίευση από την Επιθεώρηση Φορητών Όπλων και τη συμβολή στην προβλεπόμενη έκθεση που έχει ανατεθεί στο UNODA, συμπληρώνοντας τις θεματικές και περιφερειακές συνεδριάσεις, και αυξάνοντας την πιθανότητα η τρίτη διάσκεψη επισκόπησης (RevCon3) να ικανοποιήσει τις φιλοδοξίες της Ένωσης για έναν πρακτικό, εστιασμένο και αποτελεσματικό χάρτη πορείας για το πρόγραμμα δράσης των ΗΕ κατά την περίοδο μετά την διάσκεψη επισκόπησης (RevCon3), με έμφαση στη σύνδεση των προβλημάτων της εφαρμογής με ευκαιρίες για συνεργασία και συνδρομή.
2.3.2   Χρονοδιάγραμμα
Ανάλυση που θα έχει ολοκληρωθεί ως τη σύνοδο της RevCon3 (Ιούνιος 2018).
2.3.3   Ευθύνες των εκτελεστικών φορέων
Το UNODA πρέπει να ορίσει έγκαιρη ημερομηνία παραλαβής των ανά διετία υποβαλλόμενων εθνικών εκθέσεων (μέσα του 2017). Η Επιθεώρηση Φορητών Όπλων πρέπει να παράσχει γραπτή ανάλυση των εκθέσεων που υποβλήθηκαν.
2.3.4   Αποτελέσματα της δράσης
Η ανάλυση θα παράσχει πληροφορίες που επιτρέπουν μεγαλύτερη κατανομή των δραστηριοτήτων συνδρομής όσον αφορά την εφαρμογή του προγράμματος δράσης των Ηνωμένων Εθνών και γενικότερα τον έλεγχο των SALW.
2.4   Ενίσχυση των βάσεων για την RevCon3
2.4.1   Πρόγραμμα χορηγιών
Λόγω έλλειψης πόρων, πολλές αναπτυσσόμενες χώρες πασχίζουν να εκπροσωπηθούν στις διασκέψεις επισκόπησης του προγράμματος δράσης των ΗΕ από τους βασικούς αξιωματούχους τους που ασχολούνται με θέματα SALW. Η Ένωση θα μπορούσε να χρηματοδοτήσει ένα πρόγραμμα χορηγιών για μια επιλεγμένη ομάδα χωρών που πλήττονται περισσότερο, προκειμένου να καταστεί δυνατή η συμμετοχή των εν λόγω αξιωματούχων στην RevCon3.
Δράσεις:
Το UNODA θα διαχειριστεί τη μετακίνηση και τη στέγαση στην RevCon3 (όχι στην προπαρασκευαστική επιτροπή νωρίτερα το 2018) μέχρι 20 συμμετεχόντων. Οι συμμετέχοντες θα επιλεγούν από την ΕΥΕΔ, μετά από σύσταση του UNODA συμπεριλαμβανομένων των περιφερειακών κέντρων του. Καταρχήν, θα πρέπει να επιλέγονται οι αξιωματούχοι που έχουν οριστεί εθνικά σημεία επαφής για το πρόγραμμα δράσης των ΗΕ. Στα κριτήρια για την επιλογή συγκαταλέγονται η διάσταση του φύλου, η έγκαιρη υποβολή εθνικής έκθεσης, η ενεργός συμμετοχή σε περιφερειακές διασκέψεις ή θεματικά συμπόσια και οι γνώσεις και η πείρα για τα συγκεκριμένα θέματα. Κατά τη διάρκεια της RevCon3, το UNODA θα διοργανώσει συνεδρίαση με τους επιχορηγούμενους συμμετέχοντες και αντιπροσωπίες της Ένωσης και των κρατών μελών της.
Αποτελέσματα:
—
οι συζητήσεις στην RevCon3 θα εμπλουτιστούν από την εμπειρογνωμοσύνη εκείνων που ασχολούνται άμεσα με θέματα SALW από πληγείσες χώρες και που συνήθως δεν έχουν την οικονομική δυνατότητα να παραστούν στην διάσκεψη επισκόπησης,
—
μεγαλύτερες ευκαιρίες δικτύωσης για αξιωματούχους από αναπτυσσόμενες χώρες, μεταξύ άλλων και βασικούς εκπροσώπους των οργανώσεων της κοινωνίας των πολιτών που ασχολούνται με θέματα SALW,
—
ενδεχόμενες συνέργειες με παράλληλες εκδηλώσεις και δραστηριότητες κατάρτισης σχετικές με την RevCon3.
2.4.2   Τεχνική υποστήριξη στον Πρόεδρο της RevCon3
Ο πρόεδρος και η ομάδα του θα επωφεληθούν από την τεχνική εμπειρογνωμοσύνη που θα παράσχει η Γραμματεία των Ηνωμένων Εθνών με την υποστήριξη ανώτερου εμπειρογνώμονα της Επιθεώρησης Φορητών Όπλων.
Δράσεις:
Η Γραμματεία του ΟΗΕ, υποστηριζόμενη από τον ανώτερο εμπειρογνώμονα της Επιθεώρησης Φορητών Όπλων, θα ενισχύσει την ικανότητά της να συμβουλεύει τον Πρόεδρο και την ομάδα του σχετικά με τις περίπλοκες και τεχνικές πτυχές των εργασιών της RevCon3.
Αποτελέσματα:
Ο πρόεδρος θα έχει πρόσβαση σε πλήρες φάσμα εμπειρογνωμοσύνης ως προς τα ουσιαστικά και τεχνικά ζητήματα που αφορούν την RevCon3.
2.5   Δραστηριότητες προβολής
Η προβολή μέσω δηλώσεων στον Τύπο και παράλληλων εκδηλώσεων θα αποτελέσει σημαντικό μέρος του σχεδίου. Επιπλέον, μια διαδικτυακή πλατφόρμα RevCon3 θα μπορούσε να τονίσει τα βασικά θέματα για την RevCon3 και την συνδρομή / δημιουργία ικανοτήτων.
Δράσεις:
—
κοινές δηλώσεις στον Τύπο που συνοδεύουν συμπόσια και περιφερειακές διασκέψεις. Κάλυψη από τα μέσα μαζικής ενημέρωσης·
—
παράλληλες εκδηλώσεις που αφορούν το σχέδιο σε πρόσφορες συνεδριάσεις, συμπεριλαμβανομένης της συνόδου της Πρώτης Επιτροπής της ΓΣ (2017) και της 3ης Διάσκεψης των Συμβαλλομένων κρατών της Συνθήκης Εμπορίας Όπλων (ΑΤΤ)·
—
το UNODA θα δημιουργήσει ειδικές ιστοσελίδες για την RevCon3 ένα έτος νωρίτερα. Θα αποτελέσουν την κύρια πλατφόρμα για την ανάρτηση εγγράφων και την αλληλεπίδραση με κράτη μέλη, περιφερειακούς οργανισμούς και θεσμικά όργανα. Η πλατφόρμα θα περιλαμβάνει θεματικούς τομείς και ιδιαίτερη προσοχή θα δοθεί στη διασύνδεση των αναγκών βοήθειας με τους διαθέσιμους πόρους.
Αποτελέσματα:
Αποτελεσματική διαχείριση των πληροφοριών σχετικά με το σχέδιο και τα αποτελέσματά του· μια δυναμική διαδικτυακή πλατφόρμα RevCon3 εντός του επίσημου διαδικτυακού περιβάλλοντος του προγράμματος δράσης των Ηνωμένων Εθνών που περιλαμβάνει θεματικές προσεγγίσεις και επιτρέπει την αντιστοίχιση των αναγκών βοήθειας με τους διαθέσιμους πόρους.
3.   ΠΡΟΣΔΟΚΩΜΕΝΑ ΑΠΟΤΕΛΕΣΜΑΤΑ
Οι εκτελεστικοί φορείς αναμένεται ότι θα καταρτίσουν και θα υποβάλουν τα ακόλουθα στην Ένωση:
—
προσδοκώμενα αποτελέσματα 1-5: συνοπτικές εκθέσεις των τεσσάρων θεματικών διασκέψεων·
—
προσδοκώμενα αποτελέσματα 6-11: συνοπτικές εκθέσεις των πέντε περιφερειακών διασκέψεων·
—
προσδοκώμενο αποτέλεσμα 12: συνολική αξιολόγηση των εθνικών εκθέσεων περί της εφαρμογής του προγράμματος δράσης των ΗΕ·
—
προσδοκώμενο αποτέλεσμα 13: τελική έκθεση κατά την ολοκλήρωση του σχεδίου.
(1)  A/CONF.192/BMS/2016/2 §37, §55, §56, §57, §74, §75, §82, §83, §84, §105.
(2)  A/CONF.192/BMS/2016/2 §15, §23, §24,§25, §40,§41, §52, §59, §60, §101.
(3)  A/CONF.192/BMS/2016/2 §63, §79, §90.
(4)  A/CONF.192/BMS/2016/2 §12, §14, §62, §67, §107.

Summary:
Φορητά όπλα και ελαφρύς οπλισμός
Φορητά όπλα και ελαφρύς οπλισμός
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση (ΚΕΠΠΑ) 2017/633 προς υποστήριξη του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Αποσκοπεί στην καταπολέμηση του παράνομου εμπορίου φορητών όπλων* και ελαφρού οπλισμού* (SALW) και στο να αποφεύγεται να πέφτουν τα εν λόγω όπλα στα χέρια τρομοκρατών και παράνομων ένοπλων ομάδων.  Επιβεβαιώνει τη δέσμευση της Ευρωπαϊκής Ένωσης να υλοποιήσει πλήρως σε παγκόσμιο, εθνικό και περιφερειακό επίπεδο τη δράση των Ηνωμένων Εθνών (ΟΗΕ) σε αυτόν τον τομέα.  
ΒΑΣΙΚΑ ΣΗΜΕΙΑ
Η ΕΕ στήριξε το έργο τής διάσκεψης του ΟΗΕ για το 2018 για την επισκόπηση της εφαρμογής των μέτρων καταπολέμησης των SALW («RevCon3» για χάρη συντομίας) διοργανώνοντας:4 θεματικές διασκέψεις SALW από τον Απρίλιο έως τον Νοέμβριο 2017, η κάθε μία με περίπου 40 σχετικούς εμπειρογνώμονες,για:τον εντοπισμό και τη διαχείριση σε συγκρουσιακές και μετασυγκρουσιακές καταστάσειςτις συνδέσεις με τους Στόχους του ΟΗΕ για τη Βιώσιμη Ανάπτυξη 16 (ειρήνη, δικαιοσύνη και ισχυροί θεσμοί) και 5 (ισότητα των φύλων)τις πρόσφατες εξελίξεις στην κατασκευή, την τεχνολογία και τον σχεδιασμότις συνέργειες μεταξύ του ΟΗΕ και άλλων μέτρων·  5 περιφερειακές διασκέψεις για τα ίδια 4 θέματα από τον Ιούνιο 2017 έως τον Φεβρουάριο 2018 με εκπροσώπους κυβερνήσεων και περιφερειακών οργανισμών·  ανάλυση των εθνικών εκθέσεων για την εφαρμογή των μέτρων του ΟΗΕ·  πρόγραμμα χορηγιών για τις συμμετέχουσες χώρες με περιορισμένα κονδύλια και τεχνική υποστήριξη στην προεδρεία της RevCon3·  προβολή μέσω δηλώσεων στον Τύπο και παράλληλων εκδηλώσεων.  Ο ύπατος εκπρόσωπος της Ένωσης για θέματα εξωτερικής πολιτικής και πολιτικής ασφάλειας είναι αρμόδιος να διασφαλίζει ότι εφαρμόζεται η απόφαση της ΕΕ για την οποία διατίθεται προϋπολογισμός 2,8 εκατ. EUR.
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Η απόφαση εφαρμόζεται από τις 3 Απριλίου 2017.
ΓΕΝΙΚΟ ΠΛΑΙΣΙΟ
20 Ιουλίου 2001: εγκρίνεται το πρόγραμμα δράσης του ΟΗΕ για την πρόληψη, την καταπολέμηση και την εξάλειψη του λαθρεμπορίου SALW σε όλες του τις πτυχές (γνωστό ως το «Πρόγραμμα δράσης του ΟΗΕ»).  8 Δεκεμβρίου 2005: η Γενική Συνέλευση του ΟΗΕ εξέδωσε το Διεθνές Νομικό Μέσο που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα SALW (γνωστό ως το «Διεθνές Μέσο Εντοπισμού»).  Για περισσότερες πληροφορίες, βλέπε:Εμπόριο όπλων: η ΕΕ εγκρίνει σφαιρική προσέγγιση για τη μάστιγα των παράνομων όπλων (Ευρωπαϊκή Υπηρεσία Εξωτερικής Δράσης).  
ΒΑΣΙΚΟΙ ΟΡΟΙ
Φορητά όπλα: περίστροφα και αυτόματα πιστόλια, τυφέκια και καραμπίνες, οπλοπολυβόλα, όπλα εφόδου και ελαφριά πολυβόλα.
Ελαφρύς οπλισμός: βαριά πολυβόλα, φορητά αντιαεροπορικά πολυβόλα όπλα, όλμοι, πυρομαχικά, οβίδες, χειροβομβίδες, χερσαίες νάρκες και εκρηκτικά.
ΒΑΣΙΚΟ ΚΕΙΜΕΝΟ
Απόφαση (ΚΕΠΠΑ) 2017/633 του Συμβουλίου, της 3ης Απριλίου 2017, προς υποστήριξη του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές (ΕΕ L 90 της 4.4.2017, σ. 12-21)
ΣΥΝΑΦΗ ΚΕΙΜΕΝΑ
Απόφαση (ΚΕΠΠΑ) 2015/1908 του Συμβουλίου της 22ας Οκτωβρίου 2015, για την υποστήριξη της δημιουργίας παγκόσμιου μηχανισμού αναφοράς για παράνομα φορητά όπλα και ελαφρύ οπλισμό και για άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου («iTrace II») (ΕΕ L 278 της 23.10.2015, σ. 15-25)
Απόφαση 2011/428/ΚΕΠΠΑ του Συμβουλίου, της 18ης Ιουλίου 2011, προς υποστήριξη της υπηρεσίας των Ηνωμένων Εθνών για δραστηριότητες σε θέματα αφοπλισμού για την εφαρμογή του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές (ΕΕ L 188 της 19.7.2011, σ. 37-41)
Κοινή δράση 2008/113/ΚΕΠΠΑ του Συμβουλίου, της 12ης Φεβρουαρίου 2008, προς υποστήριξη του Διεθνούς Νομικού Μέσου που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα φορητά όπλα και τον ελαφρό οπλισμό (SALW) στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 40 της 14.2.2008, σ. 16-19)
Κοινή δράση 2002/589/ΚΕΠΠΑ του Συμβουλίου, της 12ης Ιουλίου 2002, για τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού και για την κατάργηση της κοινής δράσης 1999/34/ΚΕΠΠΑ (ΕΕ L 191 της 19.7.2002, σ. 1-4)
τελευταία ενημέρωση 28.02.2019